**Ford Emlékülés az Óbudai Egyetemen**

**120 éves a Quadricycle**

**110 éve kezdte meg Galamb József a T-modell tervezését**

**90 éve készült az utolsó T- és az első A-modell**

Az Óbudai Egyetem emléket állítva Henry Fordnak,a XX. század autójának és főkonstruktőrének emlékülést rendez 2017 októberében, Galamb József tanulmányainak helyszínén, a mai Bánki Donát Gépész és Biztonságtechnikai Mérnöki Karon.

**Konferencia időpontja:**

2017. október 27. 14:00-17:00 óra között

**Az Emlékülés helyszíne:**

Óbudai Egyetem, Bánki Donát Gépész és Biztonságtechnikai Mérnöki Kar

 1081. Budapest, Népszínház utca 8. 252. Díszterem

**Az Emlékülés védnöke:**

 Prof. Dr. Réger Mihály rektor, Óbudai Egyetem

 Prof. Dr. Rajnai Zoltán dékán, BGK, Óbudai Egyetem

**Az Emlékülés elnöke:**

Dr. Dr. h. c. Gáti József általánosrektorhelyettes, Óbudai Egyetem

**Szervező Bizottság elnöke:**

 Kártyás Gyula oktatási főigazgató, Óbudai Egyetem

**Szervező Bizottság tagjai:**

 Szakál Anikó ügyvivő szakértő, Óbudai Egyetem

 Némethy Krisztina ügyvivő szakértő, Óbudai Egyetem

 Keserűné Balázs Timea előadó, Óbudai Egyetem

**Programbizottság elnöke:**

 Dr. habil. Horváth Sándor c. egyetemi tanár, Óbudai Egyetem

**Programbizottság tagjai:**

Dr. Legeza László c. egyetemi docens, Óbudai Egyetem

 Bakosné Dr. Diószegi Mónika adjunktus, Óbudai Egyetem

**Ford Emlékülés programja**

13:45 Regisztráció

 14:00 Konferencia megnyitása, köszöntő

**Levezető elnök**: Dr. Horváth Sándor

**14:10 Előadás**

*„Kerekekre teszem Amerikát!” Henry Fordra emlékezve*

Dr. Gáti József c. egyetemi docens, rektorhelyettes, Óbudai Egyetem

Hetven éve hunyt el Henry Ford, aki 120 évvel ezelőtt Detroitban − egy szerény fészerben − barátaival összeszerelt első, kezdetleges automobiljával, a Quadricycle-vel új történelmi korszakot indított el. A könnyű, 227 kg tömegű, kormányrudakkal irányított járművet Ford 200 dollárért eladta annak érdekében, hogy kísérleteihez tőkéhez jusson.

1899-ben William H. Murphy vezényletével megalakította a város első autógyára, a Detroit Automobile Company, amelynek főmérnöke lett. Az igazi siker kezdetét a máig a nevét viselő Ford Motor Company 1903-as megalapítása, majd tulajdonába kerülése jelentette. Az A-tól az S modellig terjedő sorozatot követően a piaci áttörést a T-modell megalkotása jelentette számára. Az évszázad autójából, a Tin Lizzy-ből több mint 15 millió darab készült.

**14:35 Előadás**

*Galamb József, Makótól  Detroitig*

Dr. Halmágyi Pál ny. múzeum igazgató, József Attila Városi Könyvtár és Múzeum - Makó

A címben szereplő két városnév már sejteti, hogy egy hihetetlen életutat ismerhetünk meg. Galamb József egy alföldi kisvárosból indulva Szegeden, majd Budapesten szerezte meg azokat a magas szakmai ismereteket, melyet Amerikában – a lehetőségek hazájában – jól hasznosított és jutott el a Ford cég vezetői közé.

Szülőhazáját és városát soha nem feledte. Ösztöndíjával tehetséges makói diákokat, anyagiakkal családja mellett városa református közösségét is támogatta. Díszpolgári oklevelét 2000-ben unokája, Barbara Bauer vette át Makó polgármesterétől.

**15:00 Előadás**

 *A T-modell és az A-modell*

Dr. Horváth Sándor c. egyetemi tanár, Óbudai Egyetem

90 évvel ezelőtt, 1927-ben gördült le a futószalagról az utolsó Ford T-modell, a világ első nagy sorozatban gyártott autója. Az automobilizmust forradalmasító modell megszületésében meghatározó szerepe volt a fiatal magyar konstruktőrnek, Galamb Józsefnek. A T-modell átütő sikere egyértelműen Galamb József zsenialitásának köszönhető, nélküle minden bizonnyal csak jóval később vált volna az autó mindenki számára elérhető használati eszközzé. 1927-végén a T-modellt a megváltozott igényeket kielégítő A-modell váltotta, melynek tervezésében ugyancsak komoly feladat hárult [Galamb Józsefre](http://dex.hu/x.php?id=totalcar_tesztek_cikklink&url=http%3A%2F%2Ftotalcar.hu%2Fmagazin%2Fszerelem%2Fgalamb%2F).

Az előadás a Ford T-modell megszületéséhez vezető utat, Galamb József szerepét és a két típus műszaki tulajdonságait mutatja be, kiemelve Galamb József innovatív megoldásait.

**15:25 Előadás**

 *A Ford T-modell restaurálása*

Dr. Legeza László c. egyetemi docens, Óbudai Egyetem

A muzeális jellegű – 30 évnél idősebb – járművek restaurálása nagy felkészültséget, szaktudást, típusismeretet igényel. Első feladatként meg kell határozni, hogy a jármű restaurálásának mi a célja, mi lesz a gép feladata, tulajdonosa mire fogja használni. A restaurálás történhet korhű módon (csak állagmegőrzés), eredeti módon (az elhasználódott alkatrészek javítása), klasszikus értelembe vett restaurálással (az autót alkatrészeire bontjuk, majd azokat felújítva az eredetivel azonos, mégis újszerű állapot elérése), végül újjáépített módon (az elemeire bontott jármű alkatrészeinek többsége újragyártásra kerül, az eredetivel azonos formában).

A járműrestaurálás nagy türelmet, pontosságot és sok türelmet igényel. Fontos a folyamat precíz dokumentálása, az állapotfelméréstől kezdve, a munka részletein át, egészen az üzembe helyezésig. A járműrestaurálás során elengedhetetlen, hogy a restaurátor egy különleges kapcsolatba kerüljön az autóval, melyet átitat a jármű iránt érzett megbecsülése, szeretete, és felújításának etikussága.

**15:50 Előadás**

 *Milyen lehet a 21. század autója?*

Ágó Béla Ford CEE Warranty and Quality Manager EDM Hungary

Helyváltoztatási szokásaink változnak, jellemzően külső hatások miatt. Merre halad a globalizálódó világban az automobilizmus? A hajtásmódok, az önvezető autók, a „connected car” – összekapcsolt járművek mind számos kérdést felvetnek a közeljövő irányáról. A műszaki kérdéseken kívül, etikai, jogi szempontok is nagy hatást gyakorolnak a fejlesztési irányra. Hogyan használhatja ki az emberiség az óriási adatforgalmat (big data), ami az újszerű autózásból ered? A Tech cégek milyen mértékben képesek átvenni az autógyártásban az irányítást – mi történik a klasszikus autógyártókkal? Ezekre a kérdésekre kíván gyakorlati oldalról is megvalósítható elképzeléseket bemutatni az előadás.

**16:10 Előadás**

*A magyar géniusz a Ford autótól a holdautóig*

Dr. Nagy Ferenc az első Magyar Tudóslexikon társszerzője, főszerkesztője, kiadója

Az előadás a betekintést ad a magyar műszaki alkotók közlekedésfejlesztésében, a gépjárművek tervezésében és kivitelezésében betöltött szerepébe.

**16:40 A Galamb József emlékszoba és kiállítás megtekintése**